নৈনিতালের একটি হোটেলে নিশ্চিন্তে ঘুমোচ্ছিলেন বছর একত্রিশের সুমিত রাঠোর এবং তাঁর সঙ্গিনী। হঠাৎই টের পান যে বিছানায় তাঁরা ছাড়াও আরও কেউ রয়েছে এবং সে স্থির হয়ে বসে নেই। তবে কি অশরীরী? না তো! এক্ষুণি যে কাচ ভাঙার শব্দ হল। তবে কি... ঠিক এই রকম একটা মুহূর্তেই চোখ খোলেন সুমিত!
চোখ খুলেই চোখ কপালে ওঠার জোগাড় সুমিতের। কারণ ঘরের মধ্যে ঢুকে পড়া সেই তৃতীয় জীবটি ভূতও না, মানুষও না— একটি লেপার্ড। মজার বিষয় হল সুমিতের চেয়েও বেশি ভয় পেয়েছিল ওই বন্যপ্রাণীটি।

তাই সুমিতের ঘুম ভাঙতেই সে একলাফে ঢুকে যায় ঘরের লাগোয়া বাথরুমে। ভয় পেয়েও এই সময়েই বুদ্ধিমানের কাজ করেন সুমিত। দৌড়ে গিয়ে বাথরুমের দরজাটি বন্ধ করে দেন তিনি। আর তার পরে একটুও দেরি না করে তুলে নেন ভিডিও। দেখুন সেই ভিডিও নীচের লিংকে— 

তার কিছুক্ষণের মধ্যেই অবশ্য চতুর্দিকে ছড়িয়ে পড়ে খবরটি। লেপার্ড দেখার আশায় প্রচুর লোকজনও জড়ো হয় হোটেলের বাইরে। ছুটে আসে বন্যপ্রাণ উদ্ধারকারীরা। কিন্তু কিছুতেই তাকে বের করা যায়নি। বরং লোকজনের আওয়াজে এবং হাতে ঘুম-পাড়ানি বন্দুক দেখে ভয় পেয়ে উদ্ধারকারীদের একজনকেই আক্রমণ করতে যায় সে। জানা গিয়েছে, তারও বেশ কয়েক ঘণ্টা পরে নিজে থেকেই ভেন্টিলেশন উইনডো দিয়ে সে পালিয়ে বাঁচে। ওই ভেন্টিলেশন উইনডোর কাচ ভেঙেই সে ঢুকেছিল হোটেলে। 
আরও পড়ুন
নারকেল গাছ থেকে প্রতি সন্ধ্যায় শিশুর হাসির খলখল
বাঘের হাত থেকে কীভাবে বেঁচে ফেরে এই দুই ভাইবোন?